**SAJTÓKÖZLEMÉNY**

Budapest, 2016. november 3.

**Élelmiszerlánc-biztonság a termőföldtől az asztalig**

**Igazi mérföldkőnek számít a Nemzeti Élelmiszerlánc-biztonsági Hivatal és a Szent István Egyetem közötti együttműködési megállapodás, amelyet 2016. november 3-án írtak alá a felek a Budai Campuson. Az esemény a Földművelésügyi Minisztérium háttérintézményeként működő, országos hatáskörű hivatal és a felsőoktatási intézmény Élelmiszertudományi Karának együttműködése szempontjából példaértékű megállapodás, melynek célja az Élelmiszerlánc-biztonsági Kockázatkezelési Kihelyezett Tanszék létrehozása, valamint a magyar élelmiszerlánc-biztonság védelme és fejlesztése a termőföldtől az asztalig.**

A megállapodást **dr. Oravecz Márton**, a Nemzeti Élelmiszerlánc-biztonsági Hivatal (NÉBIH) elnöke és **Dr. Tőzsér János**, a Szent István Egyetem (SZIE) rektora írta alá a Magyar Tudomány Ünnepe alkalmából rendezett szakmai nap és tudományos ülés során.

Az új tanszék legfontosabb célja a hatékony utánpótlás-nevelés, megfelelő elméleti és gyakorlati felkészültséggel rendelkező élelmiszermérnök szakemberek képzése, valamint tudományos kutatások-fejlesztések elősegítése, ezzel is biztosítva az élelmiszerlánc-biztonsággal és -felügyelettel kapcsolatos feladatok magas szintű ellátását.

A két szervezet közösen vállalja többek között a graduális, posztgraduális és doktori képzésekben, a tudományos, kutatási-fejlesztési feladatokban, a szaktanácsadói munkákban való együttműködést. Továbbá a két intézmény feladatként határozta meg egy hosszú távú élelmiszerlánc-biztonsági oktatási stratégia kidolgozását és megvalósítását, valamint szakmai továbbképzések, tudományos és ismeretterjesztő konferenciák, rendezvények szervezését.

Az Élelmiszerlánc-biztonsági Kockázatkezelési Kihelyezett Tanszék vezetője **Dr. Kasza Gyula** címzetes egyetemi tanár, a NÉBIH elnöki megbízottja.

A Magyar Tudomány Ünnepén zajlott tudományos ülésen **Hegyesné dr. Vecseri Beáta**, a SZIE Élelmiszertudományi Karának dékánja előadásában méltatta a kiemelkedő, egyedülálló lehetőségeket magában rejtő tanszéket, a specifikus előadásokat és a széleskörű gyakorlati tapasztalatszerzést.

**Dr. Lakner Zoltán** tanszékvezető egyetemi tanár az élelmiszergazdaság jövőjéről tartott előadást, míg **Dr. Jóźwiak Ákos Bernard**, a NÉBIH igazgatóhelyettese és **Berkics Adrienn** tervezési referens az élelmiszerlánc-felügyelet jövőképét vetítette a résztvevők elé.

**Mohácsiné dr. Farkas Csilla**, az Élelmiszertudományi Kar dékánhelyettese az élelmiszer-tudomány és -technológia várható fejlődési irányait ismertette, **Dr. Kasza Gyula** a lakosság szemszögéből mutatta be az élelmiszerlánc-biztonságot **Utassy Luca**, a NÉBIH munkatársa pedig az Európai Élelmiszerbiztonsági Hivatal kockázatkommunikációs tevékenységének fejlődési folyamatairól tartott előadást.

A Magyar Tudomány Ünnepéhez kapcsolódó egész hónapos eseménysorozatban, melynek idén az „Oknyomozó tudomány” a mottója, az Élelmiszertudományi Kar mellett a Szent István Egyetem többi kara is részt vesz.

***További információ:***

Pusztay Gabriella főosztályvezető

Szent István Egyetem

PR-, Sajtó- és Rendezvényszervezési Főosztály

Tel.: 06-28-522-000/1013

E-mail: Pusztay.Gabriella@fh.szie.hu

Frum Zsuzsa sajtóreferens

Nemzeti Élelmiszerlánc-biztonsági Hivatal

Élelmiszerbiztonsági Kockázatértékelési Igazgatóság

Te.: 06-70/436-0384

E-mail: nebih@nebih.gov.hu